钦定古今图书集成/明伦汇编/官常典/第578卷 > 邢宥
## 钦定古今图书集成/明伦汇编/官常典/第578卷 > 邢宥

按《明外史周忱传》：“宥，文昌人。正统十年进士。授御史，
出巡福建。民十人被诬为盗，当刑呼冤，宥为缓其刑，
果得真盗。天顺中，出为台州知府，有治绩，坐累谪晋
江丞。宪宗初，复职，授苏州知府。奸民揽纳秋赋，置之
法，得其赃万缗，以堤沙河，甓官道。大水民饥，不待奏，
辄发米二十万斛以赈。宥素廉介，及治苏，严而不苛。”
杰荐于朝，诏加浙江左参政，仍理府事，赐玺书。居半
岁，遂以右佥都御史代杰巡抚。开丹阳河，筑奔牛闸，
省兑运冗费，民以为便。寻兼理两浙盐政。考察属吏，
奏黜不职者百七十馀人。居数载，引疾归。